Vokiškas kulkosvaidis MG34 – pirmas universalusis kulkosvaidis, naudotas dviem būdais – kaip lengvasis kulkosvaidis su kojelėmis ir kaip stovinis kulkosvaidis.
**Universalusis kulkosvaidis** (angl. *general-purpose machine gun*, *GPMG*; rus. *единый пулемёт*) – kulkosvaidis, kuris naudojamas tiek kaip lengvasis kulkosvaidis su kojelėmis, tiek kaip vidutinis kulkosvaidis su stovu. Dažnai jis naudojamas ir kaip tankinis bei šarvuočių, zenitinių sistemų kulkosvaidis. Universaliojo kulkosvaidžio idėja gimė Pirmojo pasaulinio karo metais. Universaliųjų kulkosvaidžių naudojimas palengvina kariuomenės aprūpinimą šoviniais bei atsarginėmis dalimis, kareivių apmokymą, užtikrina didesnes taktines galimybes.
  
Universalusis kulkosvaidis gali būti prastesnis negu tam tikrai funkcijai specializuotas kulkosvaidis. Pvz. universalusis kulkosvaidis tinkamas naudoti nuo kojelių, bet gali būti per sunkus ir galingas šaudyti bėgant atakos metu.

Universaliesiems kulkosvaidžiams būdinga:

* šautuvinis (6,5-8 mm) kalibras.
* šaudymas nuo atramos – kojelių ar stovo.
* ilgesnė šaudymo trukmė, nes paprastai turi keičiamus vamzdžius.

Pirmieji vidutiniai kulkosvaidžiai, panašūs į universaliuosius kulkosvaidžius, buvo naudoti Pirmojo pasaulinio karo metais. Oru aušinami vidutiniai kulkosvaidžiai su didesnėmis dėtuvėmis buvo naudojami lėktuvuose, tankuose, laivuose, o lengvesni jų variantai buvo naudojami kaip pėstininkų kulkosvaidžiai ant kojelių ar stovų.

Pirmasis universalusis kulkosvaidis buvo vokiečių MG34. Jis buvo priimtas į ginkluotę 1934 m. ir iki 1942 m. buvo pagrindinis Vokietijos pėstininkų ir tankų kariuomenės kulkosvaidis. 1942 m. ginkluotėn buvo priimtas tobulesnis MG42, bet MG34 gamino iki karo pabaigos, nes jis buvo efektyvesnis kaip tankinis kulkosvaidis, negu MG42.

Įvairių šalių universaliųjų kulkosvaidžių palyginimas
-----------------------------------------------------

| **Universalusis kulkosvaidis (valstybė)** | **Kalibras (mm)** | **Ilgis (vamzdžio ilgis) (mm)** | **Masė su kojelėmis (kg)** | **Šaudymo sparta (šūv./min.)** | **Maitinimas** | **Mechanizmas** |
| AA-52 (Prancūzija) | 7,5 | 1160 (600) | 10,5 (6,4) | 700 | metalinė juosta 50 | puslaisvė spyna |
| L7 (D. Britanija) | 7,62x51 NATO | 1262 (620) | 10,9 (7,2) | 600-1000 | metalinė juosta 200 | parako dujų nukreipimas |
| FN MAG (Belgija) | 7,62x51 NATO | 1250 (545) | 10,9 (10,0) | 600 | metalinė juosta 200 | parako dujų nukreipimas |
| MG34 (Vokietija) | 7,92x57 | 1220 (755) | 12,0 (19,0) | 900 | metalinė juosta 50, dėtuvė 75 | trumpa vamzdžio eiga |
| MG42 (Vokietija) | 7,92x57 | 1225 (600) | 11,6 (19) | 1200 | metalinė juosta 250 | trumpa vamzdžio eiga |
| M60 (JAV) | 7,62x51 NATO | 1090 (560) | 10,6 (6,8) | 550 | metalinė juosta 100 | parako dujų nukreipimas |
| PK (TSRS) | 7,62x54 | 1170 (600) | 9,0 (7,5) | 650 | metalinė juosta 100, 200 | parako dujų nukreipimas |
| UKM-2000 (Lenkija) | 7,62x51 NATO | 1203 (547) | 8,4 (4,5?) | 600-700 | metalinė juosta 100, 200 | parako dujų nukreipimas |
|

* AA-52 (Prancūzija)AA-52 (Prancūzija)
* L7 variantas (C6, Kanada)L7 variantas (C6, Kanada)
* MG34 (Vokietija)MG34 (Vokietija)
* MG42 (Vokietija)MG42 (Vokietija)
* M60 (JAV)M60 (JAV)
* PK (TSRS)PK (TSRS)
* UKM-2000 (Lenkija)UKM-2000 (Lenkija)

Šaltiniai
---------

1. ↑  James H. Willbanks (2004). *Machine Guns: An Illustrated History of Their Impact*. ABC-CLIO. p. 226. ISBN 978-1-85109-480-6.
2. ↑  „アーカイブされたコピー". Suarchyvuotas originalas 2011-06-28. Nuoroda tikrinta 2011-06-24.
3. ↑  „General purpose machine gun". Suarchyvuotas originalas 2014-07-04. Nuoroda tikrinta 2014-08-12.